16-jarige vas oor stiefpa se moordArgieffoto ŉ 16-jarige seun het Maandag vlugtig in die Bultfontein-landdroshof in die Vrystaat verskyn nadat hy glo sy stiefpa uit selfverdediging vermoor het. “Die tiener het Sondagoggend omstreeks 06:00 nog by hul huis op Moribo-plaas by Soutpan lê en slaap toe sy ma en stiefpa teruggekeer het ná ŉ aandjie uit,” het konst. Peter Kareli, woordvoerder van die polisie in die Vrystaat, in ‘n verklaring gesê. “Die ma en stiefpa het eers begin stry oor kos voordat hulle handgemeen geraak het.” Die tiener het gaan ondersoek instel en hy het ŉ mes gegryp en die man een keer in sy arm gesteek. “Die bure het ook kom ondersoek instel en die bakleiery stopgesit,” het Kareli bygevoeg. “Die Soutpan-polisie is na die toneel ontbied, maar die 35-jarige man het te veel bloed verloor en is op die toneel dood verklaar.” Die seun se saak is uitgestel vir verdere ondersoek en sodat hy ŉ regsverteenwoordiger kan bekom. Hy is in die sorg van sy ma vrygelaat.